นิกเกอิปิดเช้าร่วง 127.79 จุด เหตุวิตกปัญหาหนี้กรีซ
นิกเกอิปิดเช้าร่วง 127.79 จุด เหตุวิตกปัญหาหนี้กรีซ
16 มิ.ย. 2558

ดัชนีนิกเกอิตลาดหุ้นโตเกียวปิดภาคเช้าร่วงลงในวันนี้ โดยดัชนีนิกเกอิปิดภาคเช้าร่วงลง 127.79 จุด หรือ 0.63% แตะที่ 20,260.00 จุดเนื่องจากนักลงทุนวิตกกังวลเกี่ยวกับอนาคตของกรีซในยูโรโซน นอกจากนี้ นักลงทุนยังระมัดระวังการซื้อขายก่อนที่จะทราบผลการประชุมของธนาคารกลางสหรัฐ (เฟด)
ตลาดหุ้นโตเกียวปรับตัวลงตั้งแต่ตลาดเปิดทำการและดิ่งลงต่อเนื่องจนกระทั่งปิดภาคเช้า เนื่องจากนักลงทุนยังคงวิตกกังวลเกี่ยวกับความเสี่ยงที่จะเกิดขึ้นต่อเศรษฐกิจยุโรปและทั่วโลก หากกรีซผิดนัดชำระหนี้ โดยในช่วงสุดสัปดาห์ที่ผ่ามา การเจรจาระหว่างกรีซและเจ้าหนี้ยุโรปได้หยุดชะงักลง ขณะที่นักลงทุนจับตาดูการประชุมรมว.คลังยูโรโซนในวันพฤหัสบดีนี้ ซึ่งจะมีการเจรจาในประเด็นหนี้กรีซต่อไป
นอกจากนี้ นักลงทุนยังระมัดระวังการซื้อขายก่อนที่จะทราบผลการประชุมของเฟดซึ่งจะเสร็จสิ้นในวันพรุ่งนี้ โดยนักลงทุนจับตาดูว่าเฟดจะส่งสัญญาณถึงการปรับขึ้นอัตราดอกเบี้ยหรือไม่ ส่วนหุ้นกลุ่มน้ำมันร่วงลงตามราคาน้ำมันดิบนิวยอร์ก โดยหุ้นอินเพ็กซ์ ดิ่งลง 2.2%
               